Dood van valskermswewer by Leeukop ondersoek | Maroela Media
Dood van valskermswewer by Leeukop ondersoek
Leeukop (Foto: Norbert Stallkamp, Dwayne Evans & Nikita Werthmann, AMS)
Die polisie in Kampsbaai in die Wes-Kaap het 'n beroep op die gemeenskap gedoen om na vore te kom met inligting wat hulle kan help met 'n ondersoek na die dood van 'n valskermswewer in Februarie vanjaar.
Volgens sers. Wesley Twigg, polisiewoordvoerder, het die swewer, geïdentifiseer as Roderick Theron, op 20 Februarie tydens sy valskermsweeftog op Leeukop kritieke beserings opgedoen.
Die Air Mercy Service (AMS)-helikopterdiens is die betrokke dag na die toneel ontbied en het Theron per helikopter na die Chris Barnard-hospitaal in Kaapstad geneem. Hy is met sy aankoms by die hospitaal dood verklaar.
Volgens Twigg het die polisie 'n geregtelike doodsondersoek geopen en ondersoek die omstandighede van die ongeluk.
Volgens die Suid-Afrikaanse Skerm-en-hangsweef-vereniging (Sapha), was Theron nie 'n lid van Sapha nie en was hy ook nie 'n gelisensieerde valskermswewer nie.
Theron is egter nie die eerste valskermswewer wat noodlottige beserings op Leeukop opgedoen het nie.
Maroela Media het vroeër berig 'n 57-jarige man het in Desember verlede jaar ook in 'n valskermsweeftuigongeluk op Leeukop in Kaapstad omgekom.
Enigiemand met inligting wat verband hou met Theron se dood kan die Stop Misdaadnommer by 08600 10111 skakel of die ondersoekbeampte, sers. Jerome Matthews, by 081 432 6150 kontak.
baie tragies. maar sover ek weet sweef hulle vanaf seinheuwel en nie Leeukop nie.
Ek kan verkeerd wees maar ek sien hulle gereeld daar.
Tragies. Hy het Februarie al gesterf maar doen nou eers 'n beroep op die gemeenskap om na vore te kom.
Dit het in Februarie gebeur maar hulle soek nou eers hulp, wat beteken hulle het net mooi niks tot nou toe gedoen nie. Genade.